  Виталий Пронин  Огвакытэ шаерысьтымы улӥсьёс пӧлын ӧжыт ӧй вал палэнэ улыны кошкисьёс. Нош берло дыре югдур чутрак воштӥське: егитъёс дышетсконзэс азинто асьме вузъёсын, ужзэс мыто асьме предприятиосын. Мурт шаеръёсы кошкемъёс но, эсьма, выльысь берытскыны кутскизы. Любовь Зайцева, Ижысь Индустриальной ёрослэн йырыз:- Палэнэ кошкон сярысь малпанэ ноку ӧз кылдылы, нош удмурт луэме сярысь уж дорам гинэ уг, быдэс элькунамы тодо - мон таин туж данъяськисько. Асьме калык востэм, но туж ужась. Нош кыӵе калыкмы, сыӵе ик улон-вылонмы, малпасько. Ижкармы арысь аре чеберске, будэ. Индустриальной ёросамы 113 сюрс улӥсез луиз ни.  5 ар талэсь азьло нырысетӥ кирпич понэмын вал «Столичный» микрорайонлы. Туннэ отын 9 сюрс улӥсез, чакламъя 25 сюрс муртлы тырмымон улон интыос пуктӥськозы. Отын ужа ни нылпи сад, али лэсьтӥське 825 пиналлы тырмымон туала куронъёслы тупась выль школа. Улон юртъёс ӝужало ёросысьтымы мукет интыосын но. Кыӵе вал сюресъёс 3 ар талэсь азьло но туннэ - ӵошатонтэм: Вотка шоссе, Оранжерейной, Сельской, Буммашевской урамъёс волятэмын. Восточной посёлокысь 8-тӥ Март но Совхозной урамъёс кылдэмзы дырысен, оло, тупатъямын ӧй вал. Берло аръёсы гинэ 23 процентэз азбаръёс чебертэмын. Ёросысьтымы нылпи садъёсын 3 аресысен нылпиос пӧлын черодъёс ӧвӧл. Пиналъёс трос луэмен, 7 номеро больницалэн нылпи поликлиникаез ӟоскыт луиз ни вал. Соин ик сое паськытатыны чакламын - 12-тӥ сентябре со борды ватсаса интыос усьтӥськозы. Поликлиника 2 поллы бадӟымгес луоз! Кызьы уд шумпоты азинсконъёсмылы! Кызьы уд данъяськы Ижкаренымы, Удмуртиен!Максим Вылегжанин, Россиысь спорт удысысь дано мастер:- Палэнэ улыны-ужаны ӧтьылӥсьёс ӧжыт ӧй вал. Но сыӵе мылкыдъёсы ноку ӧз кылдылэ. Мынам татын анай-атае, эшъёсы. Татын но луэ тренировкаос ортчытъяны. Туж кельше мугорез кыдатон культурая, спортъя но егитъёсын ужан политикая министр И. Краснов: со лад-лад, котькыӵе ужпумъя вазиськы - кылоз, валалоз. Уг ӝожтӥськиськы - мыным татын ваньмыз сюлэмыя. Туж потэ на, Иж котырын аслам пуктэм коркае мед луоз шуыса, оскисько, таиз но малпанэ быдэсмоз. Удмуртилэн аслаз чеберез: татын чылкыт, шыпыт, ӟеч мылкыдо калык улэ. Берло  дыре Ижын усьтӥсько нылпиослы шудон площадкаос, спорткомплексъёс - туж кулэ со! Городысь паркъёсын семьяен ганяк шутэтскыны луэ. Нош кыӵе асьмелэн зоопаркмы, циркмы - палэнын улӥсьёс мед вожъяськозы!Дмитрий Чернов, «Удмуртская правда» газетысь журналист:- Удмуртие улыны мон вуи Камчаткаысь! Татчы вуттӥз... яратон. Татын  кема ик уг улӥськы ай, но со мынам доре луиз ни, шуыны луоз. Татын туж лякыт калык, дышыны кулэез ик ӧз луы, соку ик ас бордазы каризы. Туж кельше куазь: Дальний Востокын тол быре июне,  нош Удмуртиын ваньмыз календарья: тол-тулыс-гужем-сӥзьыл. Иже вуылэме вань 1991-тӥ арын, со дырысен город тодмантэм воштӥськем. Удмуртиын дуннелы тодмо интыос туж трос. Огсыр азинске промышленность, «Калашников» концерн, кылсярысь, быдэс дуннеын тодмо. Удмуртиысь улон-вылонэз  урод нокызьы уд шуы. Бен, мынам уждунэ азьвыл бадӟымгес вал, но  Дальний Востокысь, Камчаткаысь бадӟым дунъёс сое  туж ӝог ньылылӥзы, Удмуртиын соос шӧдскымон пичиесь, соин ик  уждунэ но тырме.Элина Кумачёва Теги: Даноудмурт Удмуртиезазинтон  